Akademický senát STU

27. 06. 2016

BOD

**Štatút Správnej rady**

**Slovenskej technickej univerzity v Bratislave**

Predkladá: **prof.** **Ing. Robert Redhammer, PhD.,**

rektor

Vypracovala: **JUDr. Marcela Haladejová**

právny a organizačný útvar

Zdôvodnenie: Postup podľa § 9 ods. 1 písm. g) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“). Správna rada STU schválila návrh Štatútu Správnej rady STU na svojom zasadnutí dňa 13. 5. 2016 s jednou pripomienkou, ktorá bola do návrhu predmetného vnútorného predpisu STU zapracovaná.

Návrh uznesenia: Akademický senát STU vyslovuje súhlas s návrhom Štatútu Správnej rady STU

a/ bez pripomienok

b/ s pripomienkami

a tento navrhuje predložiť v súlade s § 40 ods. 4 zákona na schválenie ministrovi školstva, vedy, výskumu a športu SR.

**Vnútorný predpis**

Číslo: X/2016

**Štatút**

**Správnej rady**

**Slovenskej technickej univerzity v Bratislave**

Dátum: 27. 06. 2016

**Slovenská technická univerzita v Bratislave, Vazovova 5, 812 43 Bratislava**

V Bratislave dňa 27. 06. 2016

Číslo: X/2016

Slovenská technická univerzita v Bratislave v súlade s § 40 ods. 4 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) po odsúhlasení Akademickým senátom Slovenskej technickej univerzity v Bratislave dňa 27. 06. 2016 a po schválení ministrom školstva, vedy, výskumu a športu Slovenskej republiky vydáva nasledovný

**Štatút Správnej rady**

**Slovenskej technickej univerzity v Bratislave:**

**Článok 1**

**Všeobecné ustanovenia**

1. Štatút Správnej rady Slovenskej technickej univerzity v Bratislave je vnútorný predpis Slovenskej technickej univerzity v Bratislave (ďalej len „STU“), ktorý v súlade so zákonom upravuje voľbu predsedu, podpredsedu a spôsob rokovania Správnej rady STU (ďalej tiež „správna rada“)..
2. Správna rada je podľa § 40 ods. 1 zákona orgán, ktorý v rámci pôsobnosti ustanovenej zákonom o vysokých školách podporuje posilňovanie väzby STU a spoločnosti. Uplatňuje a presadzuje verejný záujem v činnosti STU ako verejnej vysokej školy, najmä v súvislosti s využívaním jej majetku a finančných prostriedkov poskytnutých STU štátom.
3. Ustanovenie a zloženie správnej rady, počet jej členov, okruh oblastí, z ktorých sa navrhujú členovia správnej rady, kompetencie ministra školstva, vedy, výskumu a športu Slovenskej republiky (ďalej tiež „minister“), Akademického senátu STU a rektora STU pri navrhovaní, vymenúvaní a odvolávaní členov správnej rady, funkčné obdobie členov správnej rady a postup pre dopĺňanie členov správnej rady sú upravené v zákone.

**Článok 2**

**Voľba predsedu správnej rady**

**a podpredsedu správnej rady**

1. Správna rada si volí zo svojich členov predsedu správnej rady a podpredsedu správnej rady.
2. Správna rada je spôsobilá voliť predsedu správnej rady a podpredsedu správnej rady, ak sú prítomné najmenej dve tretiny všetkých členov správnej rady.
3. Voľba predsedu správnej rady a voľba podpredsedu správnej rady sa uskutočňuje tajným hlasovaním.
4. Najprv sa volí predseda správnej rady, potom sa volí podpredseda správnej rady.
5. Členovia správnej rady určia z prítomných členov trojčlennú volebnú komisiu, ktorá si určí svojho predsedu.
6. Predseda volebnej komisie vyzve prítomných členov správnej rady na predkladanie návrhov kandidátov na funkciu predsedu správnej rady. Navrhnutí kandidáti vyjadria s kandidatúrou súhlas a následne ich tajomník správnej rady zapíše na kandidátsku listinu v abecednom poradí podľa priezviska, s príslušným poradovým číslom.
7. Hlasuje sa tak, že vybraný kandidát sa označí na hlasovacom lístku zakrúžkovaním.
8. Kandidát je zvolený, ak pre neho hlasovala nadpolovičná väčšina prítomných členov správnej rady.
9. Ak nie je predseda správnej rady zvolený v prvom kole, postupujú do druhého kola volieb dvaja kandidáti s najvyšším počtom hlasov. Ak viacerí kandidáti majú rovnaký počet hlasov, postupujú do druhého kola všetci takíto kandidáti.
10. V prípade, ak ani v druhom kole volieb nie je zvolený predseda správnej rady, postupuje sa podľa bodu 8 tohto článku, dokiaľ nebude predseda správnej rady zvolený.
11. O výsledku volieb tajomník správnej rady vyhotoví písomný záznam, ktorý podpíšu všetci členovia volebnej komisie.
12. Na voľbu podpredsedu správnej rady sa použijú ustanovenia tohto článku primerane.

**Článok 3**

**Predseda správnej rady a podpredseda správnej rady**

1. Dĺžka funkčného obdobia predsedu správnej rady a podpredsedu správnej rady je dva roky. Funkciu predsedu správnej rady a podpredsedu správnej rady môže tá istá osoba vykonávať v Správnej rade STU najviac dve bezprostredne po sebe idúce funkčné obdobia.
2. Predseda správnej rady:
3. zastupuje správnu radu navonok,
4. zvoláva a riadi zasadnutia správnej rady,
5. pozýva hostí na zasadnutia správnej rady,
6. navrhuje program zasadnutia správnej rady,
7. pripravuje uznesenia správnej rady,
8. podpisuje zápisnice zo zasadnutí správnej rady a ostatné dokumenty z činnosti správnej rady, osobitne písomné súhlasy podľa zákona o vysokých školách,
9. je oprávnený požadovať vyjadrenia, podklady, posudky a pod. nevyhnutné pre činnosť správnej rady,
10. riadi činnosť tajomníka správnej rady,
11. správnej rade predkladá návrh na plat a odmenu rektora.
12. Predsedu správnej rady zastupuje počas jeho neprítomnosti podpredseda správnej rady.
13. Ak správna rada nemá predsedu, vykonáva jeho funkciu do zvolenia nového predsedu podpredseda, ak nemá ani podpredsedu, poverí minister niektorého člena správnej rady výkonom funkcie predsedu správnej rady do zvolenia nového predsedu správnej rady.

**Článok 4**

**Tajomník správnej rady**

1. Tajomník správnej rady nie je členom správnej rady. Výkonom funkcie tajomníka správnej rady sa poveruje zamestnanec STU na návrh rektora, po dohode s predsedom správnej rady.
2. Tajomník správnej rady vedie písomnú agendu správnej rady, vedie register členov správnej rady a vykonáva administratívne a ostatné činnosti potrebné pre plnenie úloh a poslania správnej rady.
3. Tajomník správnej rady je zodpovedný za zverejňovanie uznesení, informácií a ostatných materiálov, ktoré majú byť v zmysle tohto štatútu zverejnené na web sídle STU.

**Článok 5**

**Zasadnutia správnej rady**

1. Zasadnutia správnej rady zvoláva jej predseda najmenej dvakrát ročne.
2. Zasadnutia správnej rady sú verejné.
3. Na žiadosť rektora je predseda správnej rady povinný zvolať zasadnutie správnej rady do 30 dní.
4. Pozvánky na zasadnutia správnej rady odosiela tajomník správnej rady všetkým členom správnej rady a rektorovi najmenej 14 dní pred termínom zasadnutia aj s návratkou. V prípade, že potvrdená účasť na zasadnutie správnej rady je nedostačujúca, predseda správnej rady stanoví nový termín zasadnutia.
5. Materiály, ktoré predkladá rektor správnej rade na prerokovanie, vyjadrenie alebo schválenie a návrh programu rokovania sú členom správnej rady doručované najmenej sedem dní pred termínom jej zasadnutia.
6. Správna rada je uznášania schopná, ak je prítomná najmenej nadpolovičná väčšina všetkých jej členov. Účasť členov správnej rady na zasadnutiach je nezastupiteľná.
7. Ak sa niektorý z členov správnej rady nemôže zo závažných dôvodov zúčastniť jej zasadnutia, je povinný ospravedlniť sa predsedovi správnej rady vopred a pritom môže doručiť tiež písomné stanovisko k navrhovaným bodom rokovania.
8. Program zasadnutia správnej rady sa schvaľuje pri otvorení zasadnutia. Návrhy na doplnenie a zmeny programu majú právo predkladať všetci členovia správnej rady, tajomník a prizvaní hostia.
9. Rektor alebo v jeho zastúpení prorektor, kvestor a predseda Akademického senátu STU majú právo vystúpiť na zasadnutí správnej rady.
10. Predseda správnej rady (predsedajúci) udeľuje členom správnej rady a rektorovi slovo v poradí v akom sa prihlásili. V prípade časovej tiesne má právo stanoviť rečnícku lehotu, prípadne diskusiu ukončiť, aj keď nie všetci prihlásení do diskusie dostali slovo. Ostatným prítomným udeľuje slovo podľa uváženia.
11. O záveroch k jednotlivým bodom programu zasadnutia správnej rady rozhoduje správna rada hlasovaním.
12. O pozmeňovacích návrhoch sa hlasuje v poradí, v akom boli predložené.
13. Na schválenie predloženého návrhu je potrebný súhlas nadpolovičnej väčšiny všetkých členov správnej rady. V prípade rovnosti hlasov rozhoduje hlas predsedu správnej rady.
14. Na schválenie právneho úkonu uvedeného v § 41 ods. 1 písm. a) až e) zákona je potrebný súhlas najmenej dvoch tretín členov správnej rady.

**Článok 6**

**Hlasovanie správnej rady per rollam**

1. O neodkladných záležitostiach a návrhoch, na prerokovanie ktorých nie je možné alebo účelné zvolať zasadnutie správnej rady, je možné na návrh predsedu správnej rady hlasovať s využitím elektronickej komunikácie e-mailovou poštou (ďalej len „hlasovanie per rollam“), v lehote určenej predsedom správnej rady.
2. Materiál, vrátane podkladov a rozhodnutia predsedu správnej rady o hlasovaní per rollam (ďalej tiež ako „materiál na hlasovanie per rollam“) sa vyhotovujú v jednom exemplári v písomnej forme. Materiál na hlasovanie per rollam jednotlivým členom správnej rady doručuje tajomník správnej rady elektronickou formou. Vzor rozhodnutia predsedu správnej rady na hlasovanie per rollam je uvedený v prílohe číslo 1 tohto štatútu.
3. Ak väčšina členov správnej rady požiada, aby sa o návrhu hlasovalo na riadnom zasadnutí správnej rady, prerokuje sa návrh na jej najbližšom zasadnutí.
4. V písomnom vyjadrení k materiálu zaslanému na hlasovanie per rollam oznámia členovia správnej rady, či s návrhom súhlasia alebo nesúhlasia. V prípade, že sa člen správnej rady v stanovenom termíne nevyjadrí platí, že s návrhom nesúhlasí. Vzor vyjadrenia člena správnej rady k materiálu na hlasovanie per rollam je uvedený v prílohe číslo 2 tohto štatútu.
5. Návrh je schválený, ak s ním vyslovila súhlas nadpolovičná väčšina všetkých členov. Pre rozhodovanie podľa § 41 ods. 1 zákona sa použijú ustanovenia článku 5 bod 14 tohto štatútu.
6. O hlasovaní správnej rady per rollam tajomník správnej rady spisuje zápisnicu, súčasťou ktorej sú vyjadrenia členov správnej rady.

**Článok 7**

**Pôsobnosť správnej rady**

1. Správna rada **udeľuje predchádzajúci písomný súhlas[[1]](#footnote-1)** s návrhom rektora na právne úkony, ktorými chce STU

a) nadobudnúť nehnuteľný majetok, ktorého cena je vyššia ako päťstonásobok sumy, od ktorej sa veci podľa osobitného predpisu[[2]](#footnote-2) považujú za hmotný majetok, alebo urobiť jeho prevod. Za túto cenu sa pokladá suma, za ktorú sa v určitom čase a na určitom mieste obvykle predáva taký alebo porovnateľný nehnuteľný majetok,

b) nadobudnúť hnuteľnú vec, ktorej cena je vyššia ako päťstonásobok sumy, od ktorej sa veci podľa osobitného predpisu2 považujú za hmotný majetok, alebo urobiť jej prevod,

c) zriadiť vecné bremeno alebo predkupné právo k majetku STU,

d) založiť inú právnickú osobu alebo vložiť peňažný vklad alebo nepeňažný vklad do nej alebo do iných právnických osôb,

e) uzavrieť zmluvu o čerpaní úveru; správna rada súhlas neudelí, ak účel použitia finančných prostriedkov získaných z úveru nie je v súlade s dlhodobým zámerom STU alebo splácanie úveru podľa nej ohrozí zabezpečenie hlavnej činnosti STU.

(2) Správna rada **sa vyjadruje[[3]](#footnote-3)** najmä

a) k dlhodobému zámeru STU a k ďalším veciam, ktoré jej na prerokovanie predloží minister, rektor alebo predseda Akademického senátu STU,

b) k výročnej správe o činnosti STU.

(3) Správna rada po schválení v Akademickom senáte STU **schvaľuje[[4]](#footnote-4)**

1. rozpočet STU,
2. výročnú správu o hospodárení STU.
3. Správna rada na návrh predsedu správnej rady **určuje plat rektora a odmenu rektorovi[[5]](#footnote-5)** v súlade s osobitným predpisom.[[6]](#footnote-6)
4. Členovia správnej rady verejnej vysokej školy majú právo **navrhovať kandidátov do volieb kandidáta na rektora STU[[7]](#footnote-7)**.
5. Správna rada verejnej vysokej školy **dáva podnety a stanoviská[[8]](#footnote-8)** k činnosti STU, ktoré zverejňuje na webovom sídle STU.
6. Správna rada najmenej raz ročne **vypracúva8** a zverejňuje na webovom sídle STU **správu o svojej činnosti**. Správa o činnosti správnej rady STU obsahuje najmä informácie o jej zasadnutiach, účasti jednotlivých členov na zasadnutiach, odporúčaniach správnej rady k činnosti STU a súpis jej rozhodnutí.

**Článok 8**

**Zánik členstva v správnej rade**

1. Členstvo v správnej rade zaniká:
2. skončením funkčného obdobia člena správnej rady,
3. na základe písomnej žiadosti člena správnej rady,
4. odvolaním člena správnej rady.
5. Členstvo v správnej rade v prípadoch podľa bodu 1 písm. a) a c) tohto článku zaniká dňom, v ktorom došlo k právnej skutočnosti, ku ktorej sa viaže dôvod zániku členstva v správnej rade a v prípade podľa bodu 1 písm. b) tohto článku dňom uvedeným v žiadosti.

**Článok 9**

**Spoločné ustanovenia**

1. Činnosť členov správnej rady je úkonom vo všeobecnom záujme. Týmto osobám poskytuje STU náhrady podľa osobitného predpisu.[[9]](#footnote-9)
2. Správna rada je oprávnená vyžiadať si ku svojmu rozhodnutiu odborné posudky. Náklady na odborné posudky a ostatné náklady súvisiace s činnosťou správnej rady sú hradené z rozpočtu STU.
3. Uznesenia správnej rady musia byť vhodným spôsobom zverejnené na web sídle STU najneskôr do 10 dní odo dňa hlasovania o nich.

**Článok 10**

**Záverečné ustanovenia**

1. Štatút správnej rady, jeho zmeny a doplnenia schvaľuje minister po predchádzajúcom odsúhlasení v správnej rade a v Akademickom senáte STU.
2. Neoddeliteľnou súčasťou tohto štatútu sú:
3. príloha číslo 1: vzor tlačiva „Rozhodnutie o hlasovaní Správnej rady Slovenskej technickej univerzity v Bratislave per rollam“
4. príloha číslo 2: vzor tlačiva „Hlasovanie člena Správnej rady Slovenskej technickej univerzity v Bratislave per rollam“.
5. Ruší sa:
6. Štatút Správnej rady Slovenskej technickej univerzity v Bratislave, s ktorým vyjadril súhlas Akademický senát STU dňa 9. septembra 2002 a ktorý bol schválený ministrom školstva Slovenskej republiky dňa 12. 02. 2003
7. Dodatok číslo 1 k Štatútu Správnej rady Slovenskej technickej univerzity v Bratislave.
8. Tento štatút správnej rady nadobúda účinnosť dňom nasledujúcim po dni jeho schválenia ministrom.

prof. Ing. Ján Híveš, PhD. prof. Ing. Robert Redhammer, PhD.

predseda rektor

Akademického senátu STU

V Bratislave dňa:

prof. Ing. Peter Plavčan, CSc

minister

školstva, vedy, výskumu a športu Slovenskej republiky

**Príloha číslo 1**

k vnútornému predpisu

číslo X/2016 zo dňa ................... 2016

Štatút Správnej rady

Slovenskej technickej univerzity v Bratislave

**VZOR**

**Rozhodnutie o hlasovaní Správnej rady**

**Slovenskej technickej univerzity v Bratislave per rollam**

Registratúrna značka: ...............

V Bratislave dňa: ...............

Predseda Správnej rady Slovenskej technickej univerzity v Bratislave v súlade s článkom 6 vnútorného predpisu číslo ................/2016 zo dňa .................... 05. 2016 „Štatút Správnej rady Slovenskej technickej univerzity v Bratislave“

**r o z h o d o l**

**o hlasovaní Správnej rady Slovenskej technickej univerzity v Bratislave per rollam**

vo veci:

.........................................................................................................................................................................................................................................................................................................

*(napr. predchádzajúceho súhlasu správnej rady Slovenskej technickej univerzity v Bratislave na nadobúdanie hnuteľných vecí* *podľa § 41 ods. 1 písm. b) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov)*

|  |  |
| --- | --- |
| **Termín na hlasovanie:** | deň, mesiac, rok, hodina |
| **Vyjadrenie k návrhu doručiť na adresu:** | uvedie sa elektronická adresa tajomníka  Správnej rady STU |
| **Priložený materiál:** | uvedie sa názov materiálu  *napr.:*  *Žiadosť o súhlas SR STU s nadobudnutím*  *hnuteľných vecí v rámci projektu XY* |
| **Akademický senát STU**  **dal predchádzajúci súhlas k návrhu:** | uznesením číslo:  zo dňa: |

|  |
| --- |
| **Návrh uznesenia:**  .........................................................................................................................................................................................................................................................................................................  *(napr. Správna rada súhlasí s návrhom rektora Slovenskej technickej univerzity v Bratislave*  *na nadobudnutie nasledovných hnuteľných vecí, ktorých cena je vyššia ako 850 tis. Eur: )* |

v. r.

predseda Správnej rady

Slovenskej technickej univerzity v Bratislave

**Príloha číslo 2**

k vnútornému predpisu

číslo X/2016 zo dňa ................ 2016

Štatút Správnej rady

Slovenskej technickej univerzity v Bratislave

**VZOR**

**Hlasovanie člena Správnej rady**

**Slovenskej technickej univerzity v Bratislave per rollam**

**Hlasovanie**

**člena Správnej rady Slovenskej technickej univerzity v Bratislave**

**per rollam**

Člen Správnej rady Slovenskej technickej univerzity v Bratislave (ďalej tiež „Správna rada STU“)

....................................................................................................................................................,

*(titul, meno, priezvisko)*

v súlade s článkom 6 vnútorného predpisu číslo ................/2016 zo dňa .................... 2016 „Štatút Správnej rady Slovenskej technickej univerzity v Bratislave“ a na základe rozhodnutia predsedu Správnej rady STU o hlasovaní per rollam reg. zn. ............................... zo dňa ................................

**hlasuje**

vo veci:

..........................................................................................................................................................................................................................................................................................................

*(napr. predchádzajúceho súhlasu správnej rady Slovenskej technickej univerzity v Bratislave na nadobúdanie hnuteľných vecí* *podľa § 41 ods. 1 písm. b) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov)*

**nasledovne:**

**s ú h l a s í 1)**

**n e s ú h l a s í 1)**

|  |
| --- |
| **s návrhom uznesenia:**  .........................................................................................................................................................................................................................................................................................................  *(napr. Správna rada súhlasí s návrhom rektora Slovenskej technickej univerzity v Bratislave*  *na nadobudnutie nasledovných hnuteľných vecí, ktorých cena je vyššia ako 850 tis. Eur: )* |

V ................................... , dňa .........................

v. r.

člen Správnej rady

Slovenskej technickej univerzity v Bratislave

1. Nehodiace sa prečiarknuť.

1. § 41 ods. 1 písm. a) až e) zákona o vysokých školách. [↑](#footnote-ref-1)
2. Zákon č. 595/2003 Z. z. o dani z príjmov v znení neskorších predpisov. Poznámka: v čase účinnosti tohto štatútu ide o sumu vyššiu ako 850 000 €. [↑](#footnote-ref-2)
3. § 41 ods. 2 zákona o vysokých školách. [↑](#footnote-ref-3)
4. § 41 ods. 4 a § 16a ods. 9 zákona o vysokých školách. [↑](#footnote-ref-4)
5. § 41 ods. 5 zákona o vysokých školách. [↑](#footnote-ref-5)
6. Zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých predpisov v znení neskorších predpisov. [↑](#footnote-ref-6)
7. § 41 ods. 3 zákona o vysokých školách. [↑](#footnote-ref-7)
8. § 41 ods. 7 zákona o vysokých školách. [↑](#footnote-ref-8)
9. Zákon č. 283/2002 Z. z. o cestovných náhradách v znení neskorších predpisov. [↑](#footnote-ref-9)